Dôvodová  správa
k privatizácii časti zdravotníckeho  zariadenia
Poliklinika  Ružinov – časť Denné rehabilitačné sanatórium, Teslova 36, Bratislava

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho  zariadenia (ďalej len „ZZ“) Poliklinika  Ružinov – časť Denné rehabilitačné sanatórium, Teslova 36, Bratislava priamym predajom časti zdravotníckeho  zariadenia spoločnosti Stamina, spol. s r.o., Cementárska 15, 900 31 Stupava.
1.	Vymedzenie privatizovaného majetku
Poliklinika Ružinov bola zriadená zriaďovacou listinou Ministerstva zdravotníctva SR zo dňa 4.12.1991 pod číslom 3724/1991-A/XXI-1 ako štátna príspevková organizácia,  s účinnosťou od 1.1.1992. 
  Poliklinika Ružinov bola zaradená do privatizácie uznesením vlády SR č. 577 zo dňa 20. júna 2001. Základný privatizačný projekt tohoto zdravotníckeho zariadenia bol predložený zriaďovateľom  MZ SR  na MSPNM SR dňa 18.2.2002. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov  zverejnená dňa 20.3.2002 v dennej tlači.
Do privatizácie podľa privatizačného projektu vstupuje celý majetok zdravotníckeho zariadenia, ktorý sa člení na dve samostatné privatizované výstupné jednotky - Poliklinika Ružinov (so spôsobom privatizácie – bezodplatný prevod na mesto) a Denné rehabilitačné sanatórium na Teslovej 36, Bratislava (so spôsobom privatizácie – priamy predaj).
Denné rehabilitačné sanatórium, Teslova 36 je zamerané na liečenie detí s poruchami pohybového ústrojenstva. V tomto zariadení pracuje aj 1 neštátny (zubný) lekár.

Ekonomická charakteristika časti  „ZZ“ Denného rehabilitačného sanatória, Teslova 36, Bratislava :

	1999	k 31.12.2000	
Počet pracovníkov	          15	13	
Výkony a mimoriadne  výnosy	      1577	1971	
Náklady	     1854                      	1436	
Disponibilný zisk	         -277	535	

Údaje o rozsahu a štruktúre majetku časti „ZZ“ Denného rehabilitačného sanatória, Teslova 36, Bratislava  k dátumu spracovania  privatizačného projektu, t.j. k 31.12.2000 ( v tis. Sk) :

                           Aktíva celkom                                    9 700
                           stále aktíva                                          9 689
                             z toho 
                                  - pozemky                                      7 701 
                                  - budovy a stavby                          1 957
                                  - stroje a zariadenie                            31
obežné aktíva                                            0
                            ostatné aktíva                                            0
                            aktíva nezach. v súvahe                          11
Záväzky celkom:                                  149
      z toho:
    -  bankové úvery                                    0
    -   záväzky                                          149
    -  ostatné pasíva                                    0
Majetok samostatne 
privatizovanej jednotky                   9 551

Poznámka :
Aktíva nezachytené v súvahe tvoria majetok v  operatívnej evidencii (DHIM a OHIM ), ktorý po precenení v  zmysle Metodického  pokynu  MPSNM SR tvorí hodnotu   vo výške  11 tis. Sk.

2.   Návrhy privatizačných projektov a podnetov vypracovaných na zdravotnícke zariadenie Poliklinika Ružinov, časť - Denné rehabilitačné sanatórium, Teslova 36, Bratislava
             
Základný privatizačný projekt bol vypracovaný vedením zdravotníckeho zariadenia Poliklinika Ružinov. Jedná sa o ZPP na celý subjekt „ZZ“ v zmysle uznesenia vlády SR č. 577 zo dňa 20. júna 2001.  
MZ SR vo svojom stanovisku k privatizačnému projektu zo dňa 17.12.2001,  súhlasí s navrhovanými metódami privatizácie v ZPP Polikliniky Ružinov – s bezodplatným prevodom Polikliniky Ružinov na hlavné Mesto SR Bratislava a s priamym predajom Denného rehabilitačného sanatória, Teslova 36.
Protimonopolný úrad SR  vo svojom stanovisku zo dňa 4.3.2002 súhlasí  s tým, aby MSPNM SR vyzvalo všetkých záujemcov o privatizáciu predmetného „ZZ“, aby vypracovali a predložili svoj privatizačný zámer a zároveň odporúča, aby sa o budúcom nadobúdateli rozhodlo vo výberovom konaní. Úrad súčasne žiada, aby pri výbere nadobúdateľa boli zohľadnené všetky skutočnosti súvisiace s privatizáciou v tom zmysle, aby privatizáciou predmetného subjektu nedošlo ku vzniku alebo posilneniu dominantného postavenia nového vlastníka na relevantnom trhu.
Ministerstvo eviduje nasledovné podnety na privatizáciu časti zdravotníckeho zariadenia - Denné rehabilitačné sanatórium, Teslova 36, Bratislava:

1.		RAMZES, s.r.o., Lenardova 6, 851 01  Bratislava
konateľ: Ing. Peter Jakubec, 2.10.1997	
2.		AKER, s.r.o., Obchodná 21, 811 06  Bratislava
konateľ: MUDr. Peter Jakubec, 2.10.1997	
3.		MUDr. Vladimír Sekan, CSc., Medená 33, 811 02  Bratislava
30.6.1997	
4.		MUDr. Danuša Siveková, Lachova 22, 851 03  Bratislava
29.11.1996	
5.		MUDr. Ľudmila Jurinová, Kudláková 1, 841 01  Bratislava
7.5.1998	
6.		PRO BIOS spol. s r.o., neštátna poliklinika, Ružová dolina 21, 821 09 Bratislava
Mgr. Vlasta Provazníková, 11.5.2001	
7.		Sanus spol. s r.o., Strečnianska 13, 851 05 Bratislava
konateľ : MUDr. Katarína Lordová, 27.2.2002	
8.		TERRA 2000, s.r.o., Teslova 39, 821 02 Bratislava
konateľ : Marián Spišiak, 14.12.2001	
9.		Stamina, s.r.o., Cementárska 15, 900 31 Stupava
konateľ : Ing. Peter Sroka, 14.11.2001	
     10.	TREDOM s.r.o., Na Kalvárií 2, 811 04 Bratislava
konateľ : Mgr. Anton Mrázek, 15.3.2002	
            11.  EUROREHAB s.r.o., Oráčska 20,  831 06 Bratislava
                   MUDr. Ján Zvonár, CSc.konateľ spoločnosti
             12.  MEDILAB spol. s r.o., Haydnova 21, 811 02 Bratislava
 MUDr. Peter Urban, konateľ spoločnosti

Trhové ohodnotenie  „ZZ“ nebolo vykonané, a to v nadväznosti na prijatú koncepciu 2. etapy privatizácie v zdravotníctve, ktorá určila stanoviť trhové ohodnotenie privatizovaného majetku len pri odborných liečebných ústavoch a kúpeľoch.

3.  Postup posudzovania privatizačného projektu a výberu nadobúdateľa privatizovaného  majetku
Základný privatizačný projekt zdravotníckeho zariadenia Poliklinika Ružinov bol po posúdení odbornými útvarmi MSPNM SR  prerokovaný v pracovnej komisii dňa 17.5.2002. 
Komisia odporučila privatizovať časť zdravotníckeho zariadenia - Denné rehabilitačné sanatórium, Teslova 36, Bratislava spôsobom privatizácie priamy predaj záujemcovi, ktorý bude vybraný vo výberovom konaní na MSPNM SR, zo známych záujemcov o privatizáciu predmetného zariadenia. Následne pristúpilo MSPNM SR k príprave výberového konania pre výber nadobúdateľa privatizovaného majetku časti zdravotníckeho zariadenia priamym predajom.
Ministerstvo písomne oslovilo všetkých  známych záujemcov o privatizovaný majetok so žiadosťou o doplnenie podnetov pre potreby výberového konania, s termínom predloženia ponúk do 26.6.2002. Ponuku do výberového konania predložili štyria záujemcovia, a to: Medicínske centrum Sanus s.r.o., Strečnianska 13, Bratislava, MEDTREND spol. s r.o., Nevädzova ul. 8, Bratislava, TREDOM s.r.o., Na Kalvárii 2, Bratislava a Stamina , spol. s r.o. , Cementárska 15, Stupava.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložené  návrhy dňa  4.7.2002 s nasledovným výsledkom:
Záujemca – spoločnosť MEDTREND spol. s r.o., Nevädzova ul. 8, Bratislava nesplnil podmienky výberového konania, pretože nepredložil žiadny doklad o finančnom krytí navrhovanej kúpnej  ceny (10 200 tis. Sk).
Záujemca – spoločnosť Medicínske centrum Sanus s.r.o., Strečnianska 13, Bratislava splnil všetky podmienky výberového konania. Za nadobudnutie časti majetku „ZZ“ ponúkol kúpnu cenu vo výške 4 200 tis. Sk. Ako doklady o finančnom krytí svojej ponuky predložila spoločnosť vinkuláciu peňažných prostriedkov vo výške 4 200 tis. Sk. Taktiež splnila podmienku odbornej spôsobilosti na zabezpečenie zdravotnej starostlivosti v privatizovanom „ZZ“ a predložila kvalitne spracovaný podnikateľský zámer.
Záujemca – spoločnosť TREDOM s.r.o., Na Kalvárii 2, Bratislava splnil všetky podmienky výberového konania. Za nadobudnutie  časti majetku „ZZ“ ponúkol kúpnu cenu vo výške 4 000 tis. Sk. Ako doklady o finančnom krytí svojej ponuky, predložila spoločnosť vinkuláciu peňažných prostriedkov vo výške 4 000 tis. Sk. Podľa vyjadrenia MZ SR splnil aj podmienku odbornej spôsobilosti. Súčasťou ponuky bol tiež podnikateľský zámer.
Záujemca – spoločnosť Stamina , spol. s r.o. , Cementárska 15, Stupava splnil všetky podmienky výberového konania. Za nadobudnutie  časti majetku „ZZ“ ponúkol  kúpnu cenu vo výške 10 000 tis. Sk. Ako doklady o finančnom krytí svojej ponuky, predložila spoločnosť vinkuláciu peňažných prostriedkov v celkovej výške 10 000 tis. Sk. Spoločnosť splnila podmienku odbornej spôsobilosti na zabezpečenie zdravotnej starostlivosti v privatizovanom „ZZ“ a predložila podnikateľský zámer spracovaný na dobrej úrovni.

Výberová komisia  odporučila ako budúceho nadobúdateľa časti zdravotníckeho  zariadenia Poliklinika  Ružinov   Bratislava – časť Denné rehabilitačné sanatórium, Teslova 36, Bratislava,  spoločnosť Stamina , spol. s r.o. , Cementárska 15, Stupava.  

Zdôvodnenie výberu  nadobúdateľa:
Vybratý nadobúdateľ - spoločnosť Stamina , spol. s r.o. Stupava splnila všetky podmienky výberového konania. Kúpna cena navrhnutá spoločnosťou je podstatne vyššia ako ponuky ostatných záujemcov, ktorí tiež splnili podmienky výberového konania. Podnikateľský zámer spoločnosti je spracovaný na dobrej úrovni a dáva predpoklad, že spoločnosť ako budúci nadobúdateľ „ZZ“ dokáže zabezpečiť zachovanie zdravotnej starostlivosti v privatizovanom zariadení, ako aj modernizáciu a zlepšenie prístrojového vybavenia a priestorov. Spoločnosť  chce zabezpečiť realizáciu komplexného stimulačného programu dieťaťa, ktorý bude obsahovať liečebnú rehabilitáciu, pracovnú rehabilitáciu a  sociálnu rehabilitáciu.
Odborným garantom v dennom rehabilitačnom sanatóriu je lekár, ktorý spĺňa kvalifikačné predpoklady a absolvoval kvalifikačnú atestáciu v odbore neurológia I. a II. stupňa a kvalifikačnú atestáciu v odbore fyziatria, balneológia a liečebná rehabilitácia.

ZÁVER :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti zdravotníckeho zariadenia Poliklinika Ružinov - časť Denné rehabilitačné sanatórium, Teslova 36, Bratislava priamym predajom  spoločnosti Stamina , spol. s r.o. , Cementárska 15, Stupava.